text: [{"text_idx": "#000000", "text": "A\u0301hugavert, ta\u0301 i\u00f0 tu\u0301 lesur i\u0301 Skriftini, hvussu summi or\u00f0 ella summir setningar bli\u0301va vi\u00f0 at mala i\u0301 h\u00f8vdinum. Hetta hendi hja\u0301 m\u00e6r nu\u0301 ein dagin. Ta\u00f0 vo\u0301ru or\u00f0ini: \u201eAmen, HARRI!\u201c i\u0301 Jeremiasi 11.5. Ta\u00f0 var Jeremias profetur, sum seg\u00f0i tey."}, {"text_idx": "#000001", "text": "Or\u00f0ini vo\u0301ru aftursvar hansara til or\u00f0 Harrans um komandi do\u0301m, um fo\u0301lki\u00f0 i\u0301 Juda ikki helt sa\u0301ttma\u0301la Hansara. Hann svara\u00f0i solei\u00f0is, ikki ti\u0301, at hann var so spentur upp a\u0301 do\u0301m og revsing, men ti\u0301 hann var ein ma\u00f0ur, sum to\u0301k ta\u00f0, sum Harrin seg\u00f0i, i\u0301 ramasta a\u0301lvara. Hann seg\u00f0i: \u201eAmen, HARRI!\u201c ti\u0301 hann visti, at Harrin veit alti\u0301\u00f0 best."}, {"text_idx": "#000002", "text": "Ta\u00f0 er naka\u00f0 da\u0301mligt vi\u00f0 Jeremiasi. Hann seg\u00f0i ja, ta\u0301 i\u00f0 Harrin kalla\u00f0i hann, ho\u0301ast hann \u2013 fra\u0301 einum menniskjaligum sjo\u0301narhorni \u2013 var alt ov eymur og vi\u00f0kv\u00e6mur at gera ta\u00f0, sum Harrin kalla\u00f0i hann at gera. Hetta, at ganga og tosa um synd og do\u0301m, var ikki Jeremias. Tu\u0301 f\u00e6rt mestsum kensluna av, at hetta var ein ma\u00f0ur, sum onganti\u0301\u00f0 \u00e6tla\u00f0i s\u00e6r at gerast profetur. \u201eHARRI!\u201c seg\u00f0i hann einafer\u00f0 (Jer. 20.7-8):"}, {"text_idx": "#000003", "text": "\u201eTu\u0301 yvirtala\u00f0i meg, og eg l\u00e6t meg yvirtala; Tu\u0301 vart m\u00e6r ov sterkur og fekst vald a\u0301 m\u00e6r \u2013 og til la\u0301tur eri eg vor\u00f0in li\u0301\u00f0ilangan dagin, hv\u00f8r ma\u00f0ur ha\u0301\u00f0ar meg."}, {"text_idx": "#000004", "text": "Ti\u0301 hv\u00f8rja fer\u00f0 eg tali, noy\u00f0ist eg at ro\u0301pa; undan yvirgangi og ku\u0301gan ro\u0301pi eg; ja, or\u00f0 HARRANS er vor\u00f0i\u00f0 m\u00e6r til ha\u0301\u00f0 og spott li\u0301\u00f0ilangan dagin.\u201c"}, {"text_idx": "#000005", "text": "Ta\u00f0 kosta\u00f0i honum no\u0301gv at siga Harranum ja, men hann gj\u00f8rdi ta\u00f0, ti\u0301 hann to\u0301k Harran i\u0301 a\u0301lvara."}, {"text_idx": "#000006", "text": "Pr\u00e6dika Jeremiasar var ikki ey\u00f0kend av ti\u0301, hann sja\u0301lvur helt og meinti; i\u0301sta\u00f0in var hon gj\u00f8gnumsu\u0301rga\u00f0 av ti\u0301, sum Harrin helt og meinti. Og at pr\u00e6dika solei\u00f0is kosta\u00f0i; ta\u00f0 kendist ofta einsligt. Hann var ikki \u2013 um vit so kunnu siga \u2013 sum hinir vanligu profetarnir (Jer. 5.31):"}, {"text_idx": "#000007", "text": "\u201eProfetarnir\u201c, seg\u00f0i hann, \u201eprofetera lygn, og prestarnir sty\u0301ra eftir ra\u0301\u00f0um teirra \u2013 og fo\u0301lk Mi\u0301tt vil hava ta\u00f0 so!\u201c"}, {"text_idx": "#000009", "text": "Lati\u00f0 okkum hyggja eitt sindur n\u00e6rri at samanhanginum, har vit finna or\u00f0ini: \u201eAmen, HARRI!\u201c HARRIN sigur vi\u00f0 Jeremias (Jer. 11.3-5):"}, {"text_idx": "#000010", "text": "\u201eTu\u0301 skalt siga vi\u00f0 teir: So sigur HARRIN Gud I\u0301sraels: Banna\u00f0ur veri tann ma\u00f0ur, sum lurtar ikki eftir or\u00f0unum i\u0301 hesum sa\u0301ttma\u0301la,"}, {"text_idx": "#000011", "text": "sum Eg bey\u00f0 fedrum tykkara at halda, tann dag Eg leiddi teir u\u0301t av Egyptalandi, u\u0301r jarnovninum! \u2013 Eg seg\u00f0i: \u201eHoyri\u00f0 r\u00f8dd Mi\u0301na og geri\u00f0 hetta, i\u0301 einum og \u00f8llum so sum Eg a\u0301leggi tykkum! So skulu tit vera fo\u0301lk Mi\u0301tt, og Eg skal vera Gud tykkara"}, {"text_idx": "#000012", "text": "og halda ei\u00f0in, i\u00f0 Eg svo\u0301r fedrum tykkara, at Eg skuldi geva teimum land, i\u00f0 fly\u0301tur i\u0301 mjo\u0301lk og hunangi \u2013 eins og i\u0301 dag s\u00e6st!\u201c Eg svara\u00f0i: \u201eAmen, HARRI!\u201c"}, {"text_idx": "#000013", "text": "Jeremias visti, at Gud er heilagur, og at Hann er r\u00e6ttvi\u0301sur, eisini ta\u0301 i\u00f0 Hann d\u00f8mir. Og ti\u0301 var ta\u00f0, at hann seg\u00f0i:"}, {"text_idx": "#000014", "text": "Eg kundi gitt m\u00e6r \u2013 og nu\u0301 lati eg hugflogi\u00f0 fara vi\u00f0 m\u00e6r \u2013 at hetta var ikki eitt hugaligt og har\u00f0m\u00e6lt \u201eamen!\u201c li\u0301kt teimum, tu\u0301 hoyrir a\u0301 m\u00f8tum ymsasta\u00f0ni i\u0301 sto\u0301ru ver\u00f0. Nei, kanska var ta\u00f0 eitt \u201eamen!\u201c i\u00f0 valla hoyrdist, teska\u00f0 i\u0301 dju\u0301pari sorg. Sagt av einum sundurknu\u0301stum manni, sum visti, at fo\u0301lki\u00f0, hann var so go\u0301\u00f0ur vi\u00f0, hev\u00f0i uppibori\u00f0 do\u0301min, sum Harrin ly\u0301sti yvir tey."}, {"text_idx": "#000015", "text": "Okkum t\u00f8rvar fo\u0301lk sum Jeremias, fo\u0301lk, sum eru so eym av lyndi, at ta\u00f0 pi\u0301nir tey at tosa um synd og do\u0301m, men kortini gera tey ta\u00f0. Tey tora at gera ta\u00f0, ti\u0301 ta\u00f0, sum er teimum ty\u0301dningarmiklast, er ikki, hvat fo\u0301lki da\u0301mar, men ta\u00f0, sum Gud hevur at siga."}, {"text_idx": "#000016", "text": "Minnast tit, ta\u0301 i\u00f0 Harrin spurdi l\u00e6risveinarnar, hv\u00f8nn fo\u0301lk s\u00f8gdu Hann vera (Matt. 16.13-14)? Vi\u0301sti seg, at summi hildu Hann vera Jeremias profet. Tey so\u0301u vi\u00f0kv\u00e6ma lyndi Jeremiasar aftur i\u0301 Jesusi. Hesin, sum to\u0301k synd i\u0301 fo\u0301lki og ikki sm\u00e6ddist at gra\u0301ta um tey, samstundis sum Hann heldur ikki sm\u00e6ddist at tala at og pr\u00e6dika do\u0301m. Hann minti tey um Jeremias."}, {"text_idx": "#000017", "text": "Og so gera vit ta\u00f0 eitt sindur perso\u0301nligari. H\u00f8vdu tey blanda\u00f0 okkum vi\u00f0 Jesus ella m\u00f8guliga Jeremias? Uha! \u00ad- Og to\u0301, at vera vitni Harrans krevur eitt lyndi og dirvi li\u0301kt ti\u0301 hja\u0301 Jeremiasi. So li\u0301kt, at fo\u0301lk hava lyndi at blanda okkum vi\u00f0 Jesus."}, {"text_idx": "#000018", "text": "Kanska vit kunna enda vi\u00f0 einum: \u201eAmen, HARRI!\u201c Ta\u00f0 er i\u0301 lagi bara at teska ta\u00f0. Kanska betri."}, {"text_idx": "#000021", "text": "Ny\u0301ggjastu u\u0301r Lurta og hygg"}]